Molaodi o rolela khansele ditlhabololo
Molaodi wa ditlhabololo kwa kgaolong potlana ya Bobirwa, Rre Claude Batsileo boleletse makhanselara koo ka ditlhabololo tse di tlaa dirwang mo lenaneong la ditlhabololo la NDP11 le la dikgaolo la DDP8. Rre Batsile a re mo dikopong tse di neng di tsentswe, lephatla la itshireletso, molao le thokgamo le tlaa aga diofisi tsa sepodisi kwa Semolale le matlo a mapodisi a le 26 ka ngwaga wa madi wa2017/18. A re go tlaa agwa ofisi ya sepodisi gape kwa Mmadinare le matlo ale 55 ka ngwaga wa madi wa 2020/21 fa Tsetsebye le ene a tlaa agelwa ofisi ya sepodisi fa mo Bobonong go tlaa agwa matlo a mapodisi. Fa a ama lephata la botsogo, a re lone mo dingwageng tse tharo le tlaa godisa dikokelwana tsa Gobojango, Molalatau, Semolale le go aga kokelwana ya Borotsi e yone e tlaa bong e belegisa, fa kwa Tsetsebye go tlaa godisiwa kokelwana eo go nna kokelo, fa kokelo ya Bobonong le yone e tlaa godisiwa. Rre Batsile a re kokelo ya Mmadinare e tlaa godisiwa ka ngwaga wa madi wa 2019/2020. O supile fa mo go tsa thuto go tlaa tlhabololwa dikole tse dipotlana tsa Bobonong, Tshokwe, le Tlapalakoma. Fa ba tswa la bone, makhanselara mangwe a ne a supa fa a sa itutmelele lenaneo le la ditogamaano ka le kgaphetse ditlhabololo tse di botlhokwa kwa ntle. Mokhanselara wa Mmadinare/ Damochujenaa, Mme Banabotlhe Mothobi a re o tshwenngwa ke gore ofisi ya sepodisi e e tlhokegang ka bofefo e tlaa dirwa ka 2020/21, a supa fa borukutlhi bo godile mo kgaolong. Mme Mothobi a re le kokelo ya Mmadinare e tlhoka go potlakelwa ka gore e thusa setshaba se sentsi. Mokhanselara wa Motlhabaneng/Lentswelemoriti Rre Victor Mphee a re le fa a amogela lenaneo, kokelwana ya Motlhabaneng e thusa bontsi jwa setshaba mme e tshwanetse go ka bo e tsentswe mo ditogamaanong. Mokhanselara wa Tobane/Tshokwe ene a supile fa kgaolo ya gagwe e saletse kwa morago e bile kgodiso ya dikokelwana tsa metse eo e sa tsenngwa ntswa e tlhokafala. Mokhanselara wa Mmadinare borwa, Rre Moses Seeletso a re o tshwenngwa ke gore ditsela tsa Mmadinare di maswe mme di seegetswe fa thoko, a supa fa a sa amogele lenaneo. Rre Sylvester Masweu wa Mmadinare/Robelela a re bone ba ne ba batla gore go dirwe ditsela mo Mmadinare ka e le tsone letlhoko legolo. Le fa go ntse jalo, modulasetilo wa khansele, Rre Nathaniel Moribame le Mme Philly Segabowa Lepokole/Borotsi ba ne ba kopa makhanselara go wela maikutlo ba supa fa ditlhabololo tse dintsi tse setshaba di neng di di batla di sa kgonagala. Rre Moribame a re ditlhabololo tse banni ba di tlhokang thata jaaka tsela ya Tsetsebye/Moletemane, Mathathane/ Motlhabaneng ga di yo mo lenaneong la ditogamaano. Mokwaledi wa khansele potlana, Mme Gomolemo Moepeng a boletse fa ba ne ba loga ditogamaano tse ba na le dikomiti ga mmogo le makhanselara mme tsa rulaganngwa ka letlhoko la tsone. BOKHUTLO